**Sajtóközlemény**

**A Debreceni Egyetem közleménye a Klinikai Központban kezelt metilalkohol-mérgezéses esetekkel kapcsolatban**

**(2017. december 21. délelőtti adatok alapján)**

A Debreceni Egyetem Klinikai Központ Belgyógyászati Klinikájára a hétfőn és kedden metilalkohol-mérgezés gyanújával beszállított 5 felnőtt közül két beteg állapota továbbra is válságos. Három beteg tünetmentes, az orvosok további megfigyelést tartanak szükségesnek, de ők saját felelősségükre otthonukba kívánnak távozni.

A Gyermekgyógyászati Klinikára szállított 6 gyermek közül hárman szerdán este hazamehettek.

Három főnél kontrollvizsgálatok vannak folyamatban. További ellátásuk, illetve hazamenetelük ezen vizsgálatok eredményétől függ.

A Debreceni Egyetem Kenézy Gyula Egyetemi Kórházat a tegnapi napon (12. 20.) minden beteg elhagyhatta.

Az elmúlt 24 órában nem érkezett újabb metilalkohol-mérgezéses beteg a Debreceni Egyetem betegellátó intézményeibe.

2017. december 21.